钦定古今图书集成/理学汇编/学行典/第106卷 > 周子通书 > 《圣蕴》
## 钦定古今图书集成/理学汇编/学行典/第106卷 > 周子通书 > 《圣蕴》

“不愤不启，不悱不发，举一隅不以三隅反”，则不复也。

〈注〉说见《论语》。言圣人之教，必当其可而不轻发也。

子曰：“予欲无言，天何言哉？四时行焉，百物生焉。”

〈注〉说亦见《论语》，言圣人之道，有不待言而显者，故其言如此。

然则圣人之蕴微，颜子殆不可见。发“圣人之蕴”，教万
世无穷者，颜子也。圣同天，不亦深乎？

〈注〉“蕴”，中所畜之名也。仲尼无迹，颜子微有迹，故孔子之教，既不轻发，又未尝自言其道之蕴，而学者唯颜子为得其全，故因其进修之迹，而后孔子之蕴可见，犹天不言而四时行，百物生也。

常人有一闻知，恐人不速知其有也急人知而名也，
薄亦甚矣。

〈注〉圣凡异品，高下悬绝，有不待校而明者。其言此者，正以深厚之极，警夫浅薄之尤耳。然于圣人言深，常人言“薄”者，深则厚，浅则薄，上言首，下言“尾”，互文以明之也。